ରାଜସ୍ବ ପାଇଁ ବଦଳିଯିବ କି ବୈତରଣୀ ନଦୀର ଗତି ପଥ ? ନଦୀପଠାରୁ ବେଆଇନ ବାଲି ଚାଲାଣ ଅନୁମତିକୁ ନେଇ ବଢୁଛି ଅସନ୍ତୋଷ - Prameya News7\nରାଜସ୍ବ ପାଇଁ ବଦଳିଯିବ କି ବୈତରଣୀ ନଦୀର ଗତି ପଥ ? ନଦୀପଠାରୁ ବେଆଇନ ବାଲି ଚାଲାଣ ଅନୁମତିକୁ ନେଇ ବଢୁଛି ଅସନ୍ତୋଷ\nଭଦ୍ରକ ୨୮।୬ଃ ଭଦ୍ରକ ଜିଲ୍ଲାର ଭଣ୍ଡାରିପୋଖରୀ ବ୍ଲକ ଅନ୍ତର୍ଗତ ବାଲିପୋଖରୀ ପଞ୍ଚାୟତ ଦେଇ ପ୍ରବାହିତ ବୈତରଣୀ ନଦୀର ଆଖୁଆପଦାଠାରେ ରହିଛି ପୁରାତନ ଆନିକଟ ଓ ବାଲିପୋଖରୀ ଏସକେପ । ତେବେ ଏଠାରୁ ଗତ କିଛି ବର୍ଷ ହେବ ଚୋରାରେ ବେଆଇନ ବାଲି ଉଠାଣ ହେଉଥିଲା । ସ୍ଥାନୀୟ ଲୋକମାନେ ଜୋରଦାର ବିରୋଧ କରିବାରୁ ତାହା ବନ୍ଦ ହୋଇଥିଲା । ତେବେ ବାଲି ମାଫିଆମାନେ ସ୍ଥାନୀୟ ତହସିଲଦାରଙ୍କୁ ଧରି ଏଠାରେ ବାଲି ଉଠାଣ ପାଇଁ ନିଲାମ କରାଇଥିବା ଅଭିଯୋଗ ହୋଇଛି । ତେବେ ଏହି ବାଲି ସଇରାତକୁ ପ୍ରାୟ ୫ କୋଟି ଟଙ୍କାରେ ନିଲାମ ଚଳିତ ବର୍ଷ କରାଯାଇଛି । ନିଲାମ ବେଳେ ସ୍ଥାନୀୟ ଲୋକଙ୍କ ସମସ୍ୟା ପ୍ରତି ଦୃଷ୍ଟି ଦିଆ ଯାଇନାହିଁ କି ଏସକେପ ଓ ଆନିକଟ ପ୍ରତି ଥିବା ବିପଦ ପ୍ରତି ଆଦୌ ଦୃଷ୍ଟି ଦିଆ ନ ଯାଇ ଏକ ପାଖିଆ ଓ ତରବରିଆ ଭାବେ ନିଲାମ କରାଯାଇଛି ।\nତେବେ ନିଲାମ ଧରିବା ପରେ ବାଲି ମାଫିଆମାନେ ଏସକେପ ନିକଟରୁ ବାଲି ଉଠାଣ କାର୍ଯ୍ୟ ଆରମ୍ଭ କରିଥିଲେ । ସ୍ଥାନୀୟ ଲୋକମାନେ ବାଲି ଉଠାଣକୁ ବିରୋଧ କରି ଏସକେପ ନିକଟରେ ବାଡ଼ ବୁଜି ଦେଇଛନ୍ତି । ଯଦି ଏଠାରୁ ବାଲି ଉଠାଣ କରାଯାଏ ତେବେ ବାଲିପୋଖରୀ ଏସକେପର ସ୍ଥାୟିତ୍ବ ରହିବ ନାହିଁ । ଏପରିକି ବୈତରଣୀ ନଦୀ ଏଠାରେ ନିଜର ଗତିପଥ ବଦଳାଇ ଗାଁ ମୁହାଁ ହୋଇଯିବ । ଫଳରେ ଭଣ୍ଡାରିପୋଖରୀ ବ୍ଲକର ୧୦ ଗୋଟି ପଞ୍ଚାୟତରେ ବ୍ୟାପକ ଧନ ଜୀବନ ନଷ୍ଟ ହେବା ସହ ଶହ ଶହ ହେକ୍ଟର ଚାଷ ଜମି ବାଲି ଚର ହୋଇଯିବ । ତେବେ ବୈତରଣୀ ନଦୀର ଅପର ପାର୍ଶ୍ବରେ ଥିବା ପ୍ରଥମ ପଥରେ ନିର୍ମାଣ କାର୍ଯ୍ୟ ଜାରି ରହିଛି ତେଣୁ ନଦୀର ପ୍ରଥମ ପଥ ବନ୍ଦ ହେଲେ ନଦୀର ବନ୍ୟାଜଳ ବାଲିପୋଖରୀ ଏସକେପ ମଧ୍ୟ ନେଇ ନୂଆ ପଥ ସୃଷ୍ଟି କରିବ ।\nତେବେ ବୈତରଣୀ ନଦୀର ପଥରେ ବେଆଇନ ନିର୍ମାଣ ନେଇ ଜାତୀୟ ଗ୍ରୀନ ଟ୍ରିବ୍ୟୁନାଲଙ୍କ ନିକଟରେ ମଧ୍ୟ ଆବେଦନ ହୋଇଥିଲା । ତେବେ ମାନ୍ୟବର ଏନଜିଟି ଭଦ୍ରକ ଓ ଯାଜପୁର ଜିଲ୍ଲାର ଜିଲ୍ଲାପାଳଙ୍କୁ ସବିଶେଷ ତଥ୍ୟ ମାଗିଛନ୍ତି । ଶୁଣାଣିରେ କହିଛନ୍ତି ଯେ, ବୈତରଣୀ ନଦୀ ପଠାରେ ରିଟେନିଙ୍ଗ ୱାଲ ନିର୍ମାଣ ହେଲେ ନଦୀର ପ୍ରାକୃତିକ ଭାବେ ଜଳ ପ୍ରବାହ ପ୍ରଭାବିତ ହେବ । ନଦୀ ବନ୍ଧକୁ ଦୁର୍ବଳ କରିବା ସହ ପ୍ରକୃତି ଉପରେ ପ୍ରଭାବ ମଧ୍ୟ ପକାଇବ । ଏମିତି କୌଣସି ନିୟମ ନାହିଁ ଯେ ନଦୀ ପଠାରେ କୌଣସି ୱାଲ କିମ୍ବା ନିର୍ମାଣ କରିବା ଯେଉଁଥି ପାଇଁ ନଦୀ ତାର ଗତିପଥ ପରିବର୍ତ୍ତନ କରିବ ।\nଅନ୍ୟପଟେ ଆଖୁଆପଦା ଡିଭିଜନର ଅତିରିକ୍ତ ନିର୍ବାହୀ ଯନ୍ତ୍ରୀ ଭଣ୍ଡାରିପୋଖରୀ ତହସିଲଦାରଙ୍କୁ ଏକ ଚିଠି ଲେଖିଛନ୍ତି ଯେଉଁଥିରେ ବେଆଇନ ବଳି ଉଠାଣ ଯୋଗୁଁ ନଦୀ ବନ୍ଧ ଦୁର୍ବଳ ହେଉଛି ଓ ବାଲିପୋଖରୀ ଏସକେପଠାରେ ବିପୁଳ ପରିମାଣର ବାଲି ଗଚ୍ଛିତ ଥିବା କହିଛନ୍ତି । ଏହି ଗଚ୍ଛିତ ବାଲି ପାଇଁ ଏସକେପ ସୁରକ୍ଷିତ ରହିବା ସହ ବନ୍ୟା ନିୟନ୍ତ୍ରଣ କରୁଛି ବୋଲି ଉଲ୍ଲେଖ କରିଛନ୍ତି ଓ ବେଆଇନ ବାଲି ଉଠାଣ ଉପରେ ରୋକ ଲଗାଇବା ପାଇଁ ଅନୁରୋଧ କରିଛନ୍ତି ।\nକିନ୍ତୁ ଏତେ ପରେ ମଧ୍ୟ ଭଣ୍ଡାରିପୋଖରୀ ତହସିଲଦାର ବାଲିପୋଖରୀ ଏସକେପ ଓ ଆଖୁଆପଦା ଆନିକଟ ନିକଟ ଜଗନ୍ନାଥ ପ୍ରସାଦ ନିକଟରେ ବାଲି ସଇରାତକୁ ନିଲାମ ଦେଇ ସାରିଲେଣି । ଗୋଟିଏ ପଟେ ନଦୀ ବନ୍ଧ ଉପରେ ଭାରି ଯାନ ଚଳାଚଳ ଉପରେ କଟକଣା ଥିବାବେଳେ ଭଣ୍ଡାରିପୋଖରୀ ତହସିଲଦାର ସେ ନିୟମକୁ ମଧ୍ୟ ଅଣଦେଖା କରିଛନ୍ତି । ବାଲି ସଇରାତରୁ ବାଲି ଉଠାଣ ହେଲେ ନଦୀ ବନ୍ଧ ଛଡା ବାଲି ଚାଲାଣ ପାଇଁ ଅନ୍ୟ କୌଣସି ପ୍ରକାର ରାସ୍ତାର ବିକଳ୍ପ ନାହିଁ ।
